b'\n_START_ARTICLE_\nCapgrossos de Girona\n_START_SECTION_\nL\'Esquivamosques\n_START_PARAGRAPH_\nL\'esquivamosques \xc3\xa9s la uni\xc3\xb3 de dos capgrossos anteriors: l\'Esquivamosques i en Berruga. El tret caracter\xc3\xadstic d\'aquest capgros \xc3\xa9s la mosca que t\xc3\xa9 al nas. Aquesta fa refer\xc3\xa8ncia a la dita catalana "tenir la mosca al nas" (que significa estar enfadat) i tamb\xc3\xa9 a la llegenda de Sant Narc\xc3\xads i les Mosques. Aquest capgros \xc3\xa9s l\'\xc3\xbanic que no t\xc3\xa9 parella. Va tot sol davant del grup obrint el cam\xc3\xad, amb l\'ajuda d\'un flit i un matamosques. L\'esquivamosques se\'l relaciona amb l\'esgl\xc3\xa9sia de Sant Feliu, ja que \xc3\xa9s el lloc on hi ha les restes de Sant Narc\xc3\xads. Tamb\xc3\xa9 hi ha un carrer anomenat carrer de les Mosques.\n_START_SECTION_\nEl Mercader i l\'Argentera\n_START_PARAGRAPH_\nAquests dos capgrossos fan refer\xc3\xa8ncia als comerciants de la ciutat. En primer lloc, hi ha el Mercader que est\xc3\xa0 representat per un prestador jueu, el seu atribut \xc3\xa9s una bossa plena de diners. El seu nas \xc3\xa9s llarg i punxegut i porta una barba retallada. En segon lloc, hi ha l\'Argentera relacionada amb el carrer de l\'argenteria, lloc on hi havia els artesans dedicats a treballar els metalls preciosos. Es tracta d\'una dona benestant, que va molt arreglada i porta joies, una diadema i arrecades. Representa la burgesia ciutadana.\n_START_SECTION_\nEl Merdisser i la Marieta de les Cols\n_START_PARAGRAPH_\nAquests capgrossos representen els mercats que hi havia als carrers i a les places de la ciutat. El merdisser era l\'encarregat de vendre fems, vinculat al barri del Mercadal. Sempre porta una forca, sempre va vestit de pag\xc3\xa8s endiumenjat. La Marieta de les Cols fa refer\xc3\xa8ncia al mercat de queviures. Va vestida amb colors llampants i porta un cistell amb cols. Est\xc3\xa0 inspirada amb una pagesa popular que hi havia a una parada d\'hortalisses.\n_START_SECTION_\nEl Ciutad\xc3\xa0 i la Beneta de la For\xc3\xa7a\n_START_PARAGRAPH_\nEl Ciutad\xc3\xa0 personifica el poder civil i representa a tots els ciutadans de Girona. Est\xc3\xa0 relacionat amb el carrer dels Ciutadans (d\'\xc3\xa8poca medieval). Va acompanyat d\'una vara com a s\xc3\xadmbol de la seva autoritat. La roba que porta \xc3\xa9s pr\xc3\xb2pia dels jurats de la ciutat. La Beneta de la For\xc3\xa7a fa refer\xc3\xa8ncia al poder religi\xc3\xb3s de la ciutat, es tracta d\'una monja de l\'ordre de les benetes. Va vestida amb un h\xc3\xa0bit de color blau mari i porta el nom del carrer de la For\xc3\xa7a. Aquest carrer era l\'eix vertebrador de la Girona antiga i medieval.\n_START_SECTION_\nEl Ballester i la Pericota\n_START_PARAGRAPH_\nS\xc3\xb3n els capgrossos m\xc3\xa9s joves. El Ballester \xc3\xa9s un soldat encarregat de vigilar i protegir la ciutat a trav\xc3\xa9s de les muralles de Girona. Va vestit amb un uniforme a la manera medieval i sempre porta una ballesta de fusta. La Pericota \xc3\xa9s una noia riallera que porta el nom de la Font m\xc3\xa9s antiga de la Vall de Sant Daniel. Va vestida de forma ben mudada i porta un c\xc3\xa0ntir a les mans.\n_START_SECTION_\nEl tricorni i la dona amb c\xc3\xb2fia\n_START_PARAGRAPH_\nFormen part de la tercera comparsa de capgrossos, van ser adquirits el 1890 a la Casa Escaler de Barcelona. _NEWLINE_La caracter\xc3\xadstica d\'aquests cap grossos s\xc3\xb3n: la dona porta una c\xc3\xb2fia al cap i l\'home porta un barret amb forma de tricorni. No hi ha els vestits que portaven.'